Diari Oficial de la Generalitat Valenciana


Sumari del DOGV 8354, del 03-08-2018 (2018/7724)

RESOLUCIÓ de 31 de juliol de 2018, de la Conselleria d'Educació, Investigació, Cultura i Esport, per la qual es convoquen beques salari lligades a la renda, per a la realització d'estudis universitaris durant el curs acadèmic 2018-2019 en les universitats públiques de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8354

Data del DOGV
:   03-08-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/7724


Data del document
:   31-07-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 31 de juliol de 2018, de la Conselleria d'Educació, Investigació, Cultura i Esport, per la qual es convoquen beques salari lligades a la renda, per a la realització d'estudis universitaris durant el curs acadèmic 2018-2019 en les universitats públiques de la Comunitat Valenciana. [2018/7724]  
Índex  
  
I. Beques  
Primer. Objecte i àmbit d'aplicació  
Segon. Condicions de concessió i quantia de la beca  
Tercer. Finançament  
Quart. Requisits generals exigibles  
Cinqué. Model de sol·licitud i documents que han d'acompanyar-la  
  
Sisé. Lloc i termini de presentació de les sol·licituds  
II. Criteris de valoració  
Seté. Criteris d'adjudicació  
Capítol I. Requisits econòmics  
Huité. Renda  
Nové. Deduccions  
Deu. Llindars  
Onze. Patrimoni  
Capítol II. Requisits acadèmics  
Dotze. Mínim de crèdits matriculats  
Tretze. Rendiment acadèmic  
Catorze. Aprofitament acadèmic  
Quinze. Nombre màxim d'anys com a becari o becària  
Setze. Situacions especials  
III. Resolució  
Dèsset. Termini de resolució i notificació  
IV. Pagament i justificació de la subvenció  
Díhuit. Règim de lliurament del pagament  
Dènou. Termini i forma de justificació  
Vint. Recursos  
  
Per mitjà de l'Ordre 22/2016, de 10 de juny, de la Conselleria d'Educació, Investigació, Cultura i Esport, s'estableixen les bases reguladores per a la concessió de les beques salari lligades a la renda en les universitats públiques de la Comunitat Valenciana (DOGV 7805, 14.06.2016).  
De conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
I. Beques  
  
Primer. Objecte i àmbit d'aplicació  
Convocar, per al curs 2018-2019, les beques salari lligades a la renda, per a la realització d'estudis universitaris en les universitats públiques que integren el sistema universitari valencià i en centres públics adscrits a aquestes.  
Podran sol·licitar la beca salari lligada a la renda per a la realització d'estudis universitaris els alumnes i les alumnes que assenyala l'article 2 de l'Ordre 22/2016, de 10 de juny, de la Conselleria d'Educació, Investigació, Cultura i Esport.  
  
Segon. Condicions de concessió i quantia de la beca  
1. La beca consistirà en una beca salari l'import màxim de la qual per beneficiari o beneficiària no serà superior a 6.000 euros.  
2. El procediment de concessió d'aquestes beques es tramitarà en règim de concurrència competitiva, i per a obtindre la condició de beneficiari o beneficiària, qui la sol·licite haurà de reunir els requisits establits en el títol II de l'Ordre 22/2016, de 10 de juny, de la Conselleria d'Educació, Investigació, Cultura i Esport.  
La subvenció tindrà caràcter plurianual, ja que està condicionada a la resolució de concessió de les beques de caràcter general que, per a cada curs acadèmic, convoca el ministeri competent en matèria d'educació en la part referent a la beca de quantia fixa lligada a la renda, d'acord amb el que es disposa en el punt 3 d'aquest apartat segon de la resolució.  
Tot això tenint en compte el que s'estableix en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Per als alumnes beneficiaris de la beca de quantia fixa lligada a la renda que cada curs acadèmic convoca el ministeri competent en matèria d'educació i que, al seu torn, siguen beneficiaris de la beca lligada a la renda regulada en aquesta convocatòria per a un mateix curs acadèmic, l'import de l'ajuda serà d'una quantia que complete l'assignada en la beca de quantia fixa lligada a la renda del ministeri, fins a arribar a l'import màxim de 6.000 euros.  
No obstant això, si l'alumne o l'alumna beneficiari de la beca de quantia fixa lligada a la renda del ministeri competent en matèria d'educació veu revocada la seua beca per incompliment de les obligacions establides pel ministeri per a mantindre-la, no es modificarà l'import de l'ajuda concedida en la resolució de concessió d'aquesta convocatòria.  
  
Tercer. Finançament  
Aquesta convocatòria té caràcter plurianual, i per a la concessió d'aquestes beques es destinarà un import total màxim de 87.819.950 d'euros (catorze milions d'euros), amb càrrec a l'aplicació pressupostària 76.07.74.554.66.9, línia de subvenció S1313000, «Beques alumnat ensenyaments universitaris i estudis superiors», del programa pressupostari 422.60, «Universitat i estudis superiors», i per als anys 2018 i 2019, amb la següent distribució per anualitats: 69.613.586 d'euros (onze milions d'euros) per a l'exercici pressupostari 2018 i 3.000.000 d'euros (tres milions d'euros) per a l'exercici 2019. Aquest últim import està condicionat a l'existència de consignació pressupostària suficient i adequada en l'exercici 2019.  
L'esmentat import podrà ser incrementat com a conseqüència d'una generació, una ampliació o una incorporació de crèdit, o de l'existència de romanents d'altres convocatòries finançades amb càrrec al mateix crèdit o a crèdits inclosos en el mateix programa o programes del mateix servei, que no requerirà una nova convocatòria, de conformitat amb el que es preveu en l'article 58, apartat 2, lletra a, del Reglament de la Llei general de subvencions.  
  
Quart. Requisits generals exigibles  
Per a la concessió d'aquesta beca s'hauran de complir els requisits següents:  
a) Ser espanyol o espanyola, o posseir la nacionalitat d'un estat membre de la Unió Europea. En el cas de ciutadans i ciutadanes de la Unió o dels seus familiars, beneficiaris i beneficiàries dels drets de lliure circulació i residència, es requerirà que tinguen la condició de residents permanents o que acrediten ser treballadors o treballadores per compte propi o alié.  
Tindran la consideració de familiars el cònjuge o la parella legal, així com els ascendents directes a càrrec seu i els descendents directes a càrrec seu menors de 21 anys.  
En el supòsit d'estrangers i estrangeres no comunitaris, s'aplicarà el que es disposa en la normativa sobre drets i llibertats dels estrangers i estrangeres a Espanya i la seua integració social. En tot cas, hauran d'haver sigut contribuents en l'exercici 2017 de l'IRPF per activitats econòmiques i/o per rendiments del treball, excepte els provinents de les beques salari regulades en aquesta convocatòria i les d'anàloga naturalesa.  
b) Acreditar la residència administrativa en qualsevol municipi de la Comunitat Valenciana, dins del termini de presentació de sol·licituds. Aquest requisit haurà de mantindre's durant tot el curs acadèmic.  
  
c) Cursar estudis conduents a l'obtenció de títols universitaris oficials en les universitats als quals fa referència l'article 1, punt 1, de l'Ordre 22/2016, de 10 de juny, de la Conselleria d'Educació, Investigació, Cultura i Esport, en el curs acadèmic 2018-2019.  
d) No estar en possessió o no reunir els requisits legals per a l'obtenció d'un títol del mateix o de superior nivell al corresponent al dels estudis per als quals se sol·licita la beca. A aquests efectes, no podran ser beneficiaris o beneficiàries de la beca els estudiants i les estudiants als quals únicament els reste, per a l'obtenció del títol, l'acreditació d'un determinat nivell de coneixement d'un idioma estranger.  
e) Reunir els requisits econòmics i acadèmics que s'estableixen en aquesta convocatòria.  
Cinqué. Model de sol·licitud i documents que han d'acompanyar-la  
  
1. L'alumne o alumna que sol·licite la beca haurà d'emplenar per via telemàtica el formulari de sol·licitud que apareix en l'adreça d'internet que s'indica a continuació, i presentar-lo al lloc i en el termini establit en l'apartat número sis d'aquesta resolució:  
http://www.ceice.gva.es/web/universidad/ayudas-y-becas  
2. Els sol·licitants hauran d'imprimir totes les pàgines del justificant de sol·licitud, que hauran de ser generades una vegada registrada la sol·licitud del formulari esmentat en el punt 1 anterior, i les presentaran amb les corresponents signatures originals en qualsevol dels llocs a què fa referència l'apartat número sis de la resolució que regula aquesta convocatòria.  
3. Els sol·licitants que tinguen dret a alguna de les deduccions en la renda familiar, de conformitat amb el que es disposa en l'apartat número nou d'aquesta resolució, hauran d'emplenar les dades corresponents del model de sol·licitud.  
4. Els sol·licitants que al·leguen alguna de les circumstàncies següents hauran d'aportar, juntament amb la sol·licitud, la documentació que s'indica a continuació, i hauran d'acreditar que aquestes situacions es produïen el 31 de desembre de 2017.  
4.1. En cas d'orfandat absoluta de l'alumne o l'alumna menor de 25 anys, s'aportarà un document que acredite aquesta situació.  
4.2. Quan siguen dos o més els fills estudiants menors de 25 anys amb residència fora del domicili familiar per raó d'estudis universitaris, hauran d'aportar un document que acredite que cursen estudis universitaris i resideixen fora del domicili familiar.  
5. L'estudiant sol·licitant de la beca que s'incloga en algun dels supòsits d'unitat familiar que s'indiquen a continuació, haurà d'aportar, juntament amb la sol·licitud, la documentació que acredite aquesta situació el 31 de desembre de 2017:  
5.1. Quan s'incloga com a únic membre de la unitat familiar:  
Haurà d'aportar la documentació que justifique que disposa de mitjans econòmics propis suficients, així com la titularitat o el lloguer del seu domicili habitual. Tots dos documents seran necessaris per a acreditar fefaentment la seua independència econòmica i familiar.  
5.2. En cas de viduïtat, separació, divorci, cessament de la convivència o no convivència dels pares/mares del sol·licitant, s'aportarà, depenent de la situació: certificat de defunció, sentència judicial de separació o de divorci i/o conveni regulador o document públic de mesures sobre la cura i educació dels fills i filles. En cas d'haver sigut aportada aquesta documentació en anteriors convocatòries de beca salari, i sempre que no haja variat aquesta situació, no serà necessari adjuntar-la, si bé, en tot cas, serà preceptiva presentar-la quan es tracte d'un alumne o alumna que sol·licite una beca salari de primer curs.  
En qualsevol moment del procediment es podrà requerir l'aportació dels documents originals justificatius de les circumstàncies al·legades.  
  
6. Amb la presentació de la sol·licitud, el sol·licitant i el pare, mare, tutor o persona encarregada de la guàrdia i protecció d'aquell en el cas de ser menor d'edat no emancipat, declaren sota responsabilitat solidària el següent:  
a) Que accepten les bases de la convocatòria per a la qual sol·licita la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud en les circumstàncies declarades donarà lloc a la denegació o la revocació de la beca.  
d) Que tenen coneixement de la incompatibilitat d'aquestes beques amb qualsevol altra ajuda o beca per a la mateixa activitat o similar.  
e) Que el sol·licitant no es troba incurs en cap de les circumstàncies recollides en els articles 13 i 34.5 de la Llei 38/2003, de 17 de novembre, general de subvencions.  
7. La sol·licitud haurà d'estar signada per tots els membres computables de la família majors d'edat; no es tramitaran les sol·licituds que no tinguen les signatures preceptives.  
8. Els membres computables de la família inclosos en la sol·licitud podran atorgar el consentiment a la Conselleria d'Educació, Investigació, Cultura i Esport per a obtindre les següents dades:  
a) Les necessàries per a determinar el seu rendiment acadèmic.  
b) Les necessàries de renda i patrimoni familiars a efectes d'aquesta beca, a través de les corresponents administracions públiques.  
c) El consentiment per a la verificació de les dades personals en el Sistema de Verificació de Dades de Residència i Identitat i en el servei de consulta de dades de residència legal.  
d) La condició de família nombrosa general o especial.  
e) La condició de família monoparental general o especial.  
f) La consulta del grau de persona amb discapacitat.  
g) La condició de becat o becada pel Ministeri d'Educació, Cultura i Esport.  
Així mateix, els sol·licitants podran atorgar a les corresponents administracions públiques aquest consentiment per a consultar les dades relatives al compliment de les obligacions tributàries amb l'Administració general de l'Estat, amb l'Administració de la Generalitat i amb la Seguretat Social.  
En el cas de no atorgar aquest consentiment, els sol·licitants hauran de remetre a la Direcció General d'Universitat, Investigació i Ciència la següent documentació:  
a) Certificat d'empadronament del sol·licitant, dins del termini de presentació de sol·licituds.  
b) Certificat de renda de l'exercici 2017, expedit per l'Agència Estatal d'Administració Tributària, de tots els membres computables.  
c) Certificat, a nom del sol·licitant, de trobar-se al corrent en el compliment de les obligacions tributàries amb l'Administració general de l'Estat.  
d) Certificat, a nom del sol·licitant, de trobar-se al corrent en el compliment de les obligacions tributàries amb l'Administració de la Generalitat.  
e) Certificat, a nom del sol·licitant, de trobar-se al corrent en el compliment de les obligacions amb la Seguretat Social.  
f) Certificat de béns immobles expedit per la Gerència del Cadastre, de tots els membres computables.  
g) Document nacional d'identitat (DNI) o, si és el cas, número d'identitat d'estranger (NIE) de tots els membres computables majors de catorze anys.  
h) En cas de ser família nombrosa, s'haurà d'aportar una còpia del títol en vigor, expedit per l'administració corresponent.  
i) En cas de diversitat funcional, s'haurà d'aportar un certificat oficial de discapacitat del membre o membres de la unitat familiar relacionats en l'apartat número nou d'aquesta resolució, subapartat 1.c, d'aquesta convocatòria.  
j) En cas de ser família monoparental, s'haurà d'aportar una còpia del títol en vigor, expedit per l'administració corresponent.  
k) La documentació que acredite la concurrència d'alguna de les circumstàncies que s'estableixen en els punts quatre i cinc anteriors, si és procedent.  
9. Si la documentació que, si escau, ha d'adjuntar-se a la sol·licitud i/o la informació subministrada per les administracions públiques a la qual fa referència el punt 8 anterior és incompleta o insuficient, es requerirà el sol·licitant per qualsevol mitjà que permeta tindre constància de la recepció per part de la persona interessada perquè, en el termini de 10 dies, esmene la falta o acompanye els documents preceptius, amb l'advertiment que si no ho fa, es considerarà que desisteix de la seua sol·licitud, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, i amb els efectes previstos en l'article 21.1 d'aquesta llei. El sol·licitant de la beca podrà indicar en la sol·licitud que desitja rebre aquestes notificacions, de manera exclusiva, per mitjans electrònics.  
  
Sisé. Lloc i termini de presentació de les sol·licituds  
1. El termini de presentació de sol·licituds serà des de l'endemà de la publicació d'aquesta resolució en el Diari Oficial de la Generalitat Valenciana fins al dia 5 d'octubre de 2018.  
2. Les sol·licituds es presentaran preferentment en el Registre General de la Conselleria d'Educació, Investigació, Cultura i Esport; en els registres de les universitats, i en qualsevol altra de les dependències a què es refereix l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
En cas que els sol·licitants opten per presentar la sol·licitud en una oficina de correus d'Espanya, ho faran en un sobre obert perquè cada imprés siga datat i segellat per separat pel personal de correus abans de ser certificat.  
II. Criteris de valoració  
  
Seté. Criteris d'adjudicació  
1. Les beques es concediran en règim de concurrència competitiva. En el cas que l'import de les beques proposades per a concessió supere l'import global màxim al qual fa referència l'apartat número tres de la resolució que regula aquesta convocatòria, les beques s'adjudicaran en primer lloc als alumnes als quals fa referència l'article 2, punt 2, de l'Ordre 22/2016, de 10 de juny, que hagen sigut beneficiaris d'aquesta beca en convocatòries anteriors. Aquesta adjudicació es realitzarà acord amb el següent ordre:  
1r. Alumnes que estan realitzant en el curs acadèmic 2018-2019 el tercer curs de grau.  
2n. Alumnes que estan realitzant en el curs acadèmic 2018-2019 el segon curs de grau.  
Si hi ha crèdit suficient, es passarà a adjudicar les beques als alumnes que inicien els estudis universitaris en el curs acadèmic 2018-2019 als quals fa referència l'article 2, punt 1, de l'Ordre 22/2016.  
  
2. Les beques es concediran en ordre descendent, d'acord amb la nota mitjana obtinguda per l'alumne o alumna per a concessió, en el curs acadèmic anterior o en l'últim realitzat. En aquest supòsit, les beques s'adjudicaran fins que s'exhaurisca l'import global màxim esmentat anteriorment; quedarà exclòs de la beca els alumnes la nota mitjana dels quals siga inferior a la de l'alumne o alumnes en el qual s'exhaurisca aquest import global màxim. En cas d'empat tindrà preferència el sexe infrarepresentat en la titulació en la qual estiguen matriculats; si continua l'empat, tindrà preferència la renda més baixa.  
3. Per als alumnes que es matriculen per primera vegada de primer curs d'estudis de grau i que tinguen el títol de Batxillerat i accedisquen a la universitat mitjançant la prova d'accés a la universitat (PAU), d'acord amb el que s'estableix en la Resolució de 3 de febrer de 2017, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià (DOGV 7977, 10.02.2017), es tindrà en compte la nota d'accés a la universitat excepte la qualificació obtinguda en les proves de les matèries d'opció del bloc de les assignatures troncals, és a dir, aquesta nota d'accés es calcularà utilitzant la fórmula 60 % (qualificació final de Batxillerat) + 40 % (nota fase obligatòria de la PAU). En les altres vies d'accés a la universitat es tindrà en compte la nota obtinguda en la prova o ensenyament que permeta l'accés a la universitat. En els casos excepcionals en els quals la qualificació obtinguda en la prova d'accés pel beneficiari o la beneficiària no es corresponga amb l'escala de 0 a 10, l'òrgan de selecció realitzarà l'adaptació a l'esmentada escala que siga procedent.  
  
  
  
CAPÍTOL I  
Requisits econòmics  
  
Huité. Renda  
1. La renda familiar a efectes d'aquesta beca s'obtindrà per l'agregació de les rendes de cadascun dels membres computables de la família que obtinguen ingressos de qualsevol naturalesa, corresponent a l'exercici 2017, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
2. Per a la determinació de la renda dels membres computables que presenten la declaració per l'Impost sobre la Renda de les Persones Físiques, s'actuarà de la manera següent:  
a) Se sumarà la base imposable general a la base imposable de l'estalvi, excloent-ne tots els saldos nets negatius de guanys i pèrdues patrimonials de 2013 a 2016 i el saldo net negatiu de rendiments del cabal mobiliari de 2013 a 2016 que cal integrar en la base imposable de l'estalvi.  
b) D'aquest resultat se'n restarà la quota resultant de l'autoliquidació.  
3. Per a la determinació de la renda dels membres computables que obtinguen ingressos propis i no hagen presentat la declaració per l'Impost sobre la Renda de les Persones Físiques se seguirà el procediment descrit en l'apartat a del punt 2, i del resultat obtingut se'n restaran els pagaments a compte efectuats.  
4. Per al càlcul de la renda familiar a efectes de beca, són membres computables de la família el pare i la mare; el tutor o tutora o la persona encarregada de la guarda i protecció del menor, si escau; el sol·licitant; els germans i germanes solters menors de vint-i-cinc anys i que convisquen al domicili familiar el 31 de desembre de 2017, o els de major edat quan es tracte de persones amb discapacitat, així com els ascendents dels pares que justifiquen la residència al mateix domicili que els anteriors amb el certificat municipal corresponent.  
En el cas de sol·licitants que constituïsquen unitats familiars independents, també es consideren membres computables el cònjuge o, si escau, la persona a la qual estiguen units per anàloga relació, així com els fills i filles, si n'hi ha, que convisquen al mateix domicili.  
5. En el cas de divorci o de separació legal dels pares, no es considerarà membre computable el membre que no convisca amb el sol·licitant de la beca.  
No obstant això, tindrà la consideració de membre computable, si escau, el nou cònjuge o la persona unida per anàloga relació, les rendes i el patrimoni del qual s'inclouran dins del còmput de la renda i patrimoni familiars.  
6. En els supòsits en què el sol·licitant de la beca siga un menor en situació d'acolliment, serà aplicable a la família d'acollida el que es disposa en els paràgrafs anteriors; quan es tracte d'un major d'edat tindrà la consideració de no integrat en la unitat familiar a aquests efectes.  
  
7. En els casos en què el sol·licitant al·legue la seua independència familiar i econòmica, siga que siga el seu estat civil, haurà d'acreditar fefaentment que disposa de mitjans econòmics propis suficients que permeten aquesta independència, així com la titularitat o el lloguer del seu domicili habitual. En cas contrari, i sempre que els ingressos acreditats siguen inferiors a les despeses suportades en concepte d'habitatge i altres despeses considerades indispensables, s'entendrà no provada la independència, i per aquesta raó, per al càlcul de la renda i patrimoni familiar a efectes de beca, es computaran els ingressos corresponents als membres computables de la família a què es refereixen els punts 4 i 5 d'aquest apartat de la resolució.  
  
Nové. Deduccions  
1. Una vegada calculada la renda familiar a efectes de beca, segons el que s'estableix en els apartats anteriors d'aquesta resolució, se'n podran deduir les quantitats que corresponguen pels conceptes següents:  
a) El 50 % dels ingressos aportats per qualsevol membre computable de la família diferent dels sustentadors principals.  
b) 525 euros per cada germà o germana, incloent-hi el sol·licitant, que convisca al domicili familiar, quan es tracte de famílies nombroses de categoria general, i 800 euros per a famílies nombroses de categoria especial, sempre que tinga dret a aquest benefici. Quan siga el sol·licitant el titular de la família nombrosa, les quantitats assenyalades seran computades en relació amb els fills i filles que la componguen.  
c) 1.811 euros per cada germà o germana, o fill o filla del sol·licitant, o el sol·licitant mateix, que estiga afectat de discapacitat, legalment qualificada, de grau igual o superior al 33 %. Aquesta deducció serà de 2.881 euros quan la discapacitat siga de grau igual o superior al 65 %.  
  
d) 1.176 euros per cada germà o germana del sol·licitant, o el sol·licitant mateix menor de 25 anys, que curse estudis universitaris i residisca fora del domicili familiar, quan siguen dos o més els fills o filles estudiants amb residència fora del domicili familiar per raó d'estudis universitaris.  
e) El 20 % de la renda familiar quan el sol·licitant siga orfe absolut i menor de 25 anys.  
2. Per a poder ser tingudes en compte aquestes situacions, caldrà acreditar que concorrien el 31 de desembre de 2017.  
  
Deu. Llindars  
Per a tindre dret a la beca, els llindars de renda familiar no superables seran els següents:  
Famílies d'un membre: 4.902,00 euros  
Famílies de dos membres: 9.461,00 euros  
Famílies de tres membres: 13.787,00 euros  
Famílies de quatre membres: 18.081,00 euros  
Famílies de cinc membres: 22.367,00 euros  
Famílies de sis membres: 26.559,00 euros  
Famílies de set membres: 30.654,00 euros  
Famílies de huit membres: 34.658,00 euros  
A partir del huité membre s'afegiran 4.002,00 euros per cada nou membre computable.  
  
Onze. Patrimoni  
1. Es denegarà la sol·licitud de beca, siga que siga la renda familiar calculada segons el que es disposa en les bases anteriors, quan el valor dels elements indicatius del patrimoni del conjunt de membres computables de la família supere algun o alguns dels llindars següents:  
a) La suma dels valors cadastrals de les finques urbanes que pertanguen a la unitat familiar, excloent-ne l'habitatge habitual, no podrà superar els 42.900 euros. En cas de municipis en els quals la data d'efecte de l'última revisió cadastral estiga compresa entre l'1 de gener de 1990 i el 31 de desembre de 2002, es multiplicaran els valors cadastrals per 0,49; en el cas que la data de l'esmentada revisió siga posterior al 31 de desembre de 2002, els valors cadastrals es multiplicaran pels coeficients següents:  
Per 0,43, els revisats el 2003  
Per 0,37, els revisats el 2004  
Per 0,30, els revisats el 2005  
Per 0,26, els revisats el 2006  
Per 0,25, els revisats el 2007  
Per 0,25, els revisats el 2008  
Per 0,26, els revisats el 2009  
Per 0,28, els revisats el 2010  
Per 0,30, els revisats el 2011  
Per 0,32, els revisats el 2012  
Per 0,34, els revisats el 2013  
Per 0,36, els revisats el 2014  
Per 0,36, els revisats el 2015  
Per 0,36, els revisats el 2016  
Per 0,36, els revisats el 2017  
Als municipis situats a la Comunitat Foral de Navarra, el valor cadastral es multiplicarà, en tot cas, per 0,50.  
La Direcció General del Cadastre facilitarà la informació dels municipis que corresponguen a cadascuna de les situacions indicades per tal d'aplicar-hi el coeficient de ponderació.  
b) La suma dels valors cadastrals de les construccions situades en finques rústiques, excloent-ne el valor cadastral de la construcció, que constituïsquen l'habitatge habitual de la família, no podrà superar els 42.900 euros. A aquestes construccions se'ls aplicaran els coeficients multiplicadors, en funció de l'any de l'última revisió cadastral, que s'estableixen en l'apartat a anterior.  
c) La suma dels valors cadastrals de les finques rústiques, excloent-ne els valors cadastrals de les construccions que pertanguen als membres computables de la família, no podrà superar els 13.130 euros per cada membre computable.  
d) La suma de tots els rendiments nets reduïts del cabal mobiliari més el saldo net positiu de tots els guanys i pèrdues patrimonials pertanyent als membres computables de la família no podrà superar els 1.700 euros.  
No s'inclouran en aquesta suma les subvencions rebudes per a l'adquisició o la rehabilitació de l'habitatge habitual, les ajudes socials públiques, la renda bàsica d'emancipació ni l'import dels premis en metàl·lic o en espècie obtinguts per la participació en jocs, concursos, rifes o combinacions aleatòries inferiors a 1.500 euros. Els guanys patrimonials derivats dels esmentats premis es computaran d'acord amb la normativa de l'Impost sobre la Renda de les Persones Físiques.  
El valor dels elements indicatius del patrimoni es determinarà de conformitat amb el que es disposa en la normativa de l'Impost sobre la Renda de les Persones Físiques pel seu valor el 31 de desembre de 2017.  
2. Quan els membres computables de la família disposen de diversos elements indicatius del patrimoni descrits en el punt anterior, es calcularà el percentatge de valor de cada element respecte del llindar corresponent. Es denegarà la beca quan la suma dels percentatges indicats supere el 100 %.  
3. També es denegarà la beca sol·licitada quan la suma dels ingressos procedents d'activitats econòmiques de què siguen titulars els membres computables de la família, en estimació directa o en estimació objectiva, siga superior a 155.500 euros.  
4. A efectes del còmput del valor dels elements a què es refereixen els punts anteriors, se'n deduirà el 50 % del valor d'aquells que pertanguen a qualsevol membre computable de la família, excloent-ne els sustentadors principals.  
  
  
CAPÍTOL II  
Requisits acadèmics  
  
Dotze. Mínim de crèdits matriculats  
1. Per a tindre dret a la beca, els sol·licitants hauran d'estar matriculats, almenys, de seixanta crèdits, és a dir, en règim de dedicació acadèmica a temps complet. Aquest requisit haurà de mantindre's durant tot el curs acadèmic.  
En el supòsit de matricular-se d'un nombre superior de crèdits, tots seran tinguts en compte per a la valoració del rendiment acadèmic, d'acord amb el que es disposa en l'apartat catorze.  
2. En el cas d'alumnes que inicien els estudis universitaris, els crèdits reconeguts entraran a formar part del mínim de crèdits matriculats a què es refereix el punt anterior.  
3. En els casos en què, en virtut de la normativa pròpia de la universitat, siga limitat el nombre de crèdits en què puguen quedar matriculats tots els estudiants, el sol·licitant podrà obtindre aquesta beca de conformitat amb el que es disposa en aquesta convocatòria si es matricula en tots els crèdits. Si aquests crèdits es cursen en un quadrimestre/semestre, la quantia de la beca serà del 50 % de la quantitat que li hauria correspost; en el cas que l'alumne o alumna es matricule també en el segon quadrimestre/semestre corresponent al curs acadèmic, es completarà la quantia de la beca amb el 50 % restant.  
  
4. En el cas de cursos que tinguen caràcter selectiu, no es concedirà la beca salari lligada a la renda a l'estudiant que estiga repetint curs totalment o parcialment. S'entendrà que compleix el requisit acadèmic del nombre mínim de crèdits matriculats en el curs anterior per a obtindre beca quan haja superat totalment l'esmentat curs selectiu.  
  
  
Tretze. Rendiment acadèmic  
Els alumnes de primer curs d'estudis de grau, per a ser beneficiaris o beneficiàries d'aquesta beca en cursos posteriors, hauran de superar els següents percentatges dels crèdits en què haguera estat matriculat:  
  
Branca de coneixement Percentatge de crèdits que cal superar  
Arts i Humanitats 100 %  
Ciències 100 %  
Ciències Socials i Jurídiques 100 %  
Ciències de la Salut 100 %  
Enginyeria i Arquitectura 85 %  
  
  
Alternativament, els sol·licitants que no superen el percentatge de crèdits establit en el paràgraf anterior també podran obtindre beca en cursos posteriors si acrediten haver superat en l'últim curs realitzat els següents percentatges de crèdits i haver aconseguit les següents notes mitjanes de les assignatures superades:  
  
Branca de coneixement Percentatge de crèdits que cal superar Nota mitjana en les assignatures superades  
Arts i Humanitats 90 % 6,50 punts  
Ciències 80 % 6,00 punts  
Ciències Socials i Jurídiques 90 % 6,50 punts  
Ciències de la Salut 80 % 6,50 punts  
Enginyeria i Arquitectura 65 % 6,00 punts  
  
  
Catorze. Aprofitament acadèmic  
1. S'entendrà que compleixen el requisit acadèmic establit en l'apartat número dotze d'aquesta resolució els alumnes que obtinguen un excepcional aprofitament acadèmic. Per a determinar si hi ha un excepcional aprofitament acadèmic de l'alumne o alumna, es calcularà l'increment percentual de crèdits matriculats sobre el nombre mínim d'aquests a la matriculació dels quals obliga el punt 1 de l'apartat número dotze d'aquesta resolució.  
2. Per a ensenyaments de la branca d'Enginyeria i Arquitectura, el percentatge de crèdits que cal superar per a obtindre beca, establit en l'apartat número tretze d'aquesta resolució, depenent que el sol·licitant s'aculla a la primera o a la segona de les opcions assenyalades en l'esmentat apartat d'aquesta resolució, es determinarà mitjançant les següents fórmules matemàtiques: 85 € (I/10), o bé, 65 € (I/10).  
Per a ensenyaments de les branques de Ciències i Ciències de la Salut, el percentatge de crèdits que cal superar per a obtindre beca, establit en l'apartat número tretze d'aquesta resolució, depenent que el sol·licitant s'aculla a la primera o a la segona de les opcions assenyalades en l'esmentat apartat d'aquesta resolució, es determinarà mitjançant les següents fórmules matemàtiques: 100 € (I/10), o bé, 80 € (I/10).  
Per a ensenyaments de les branques Ciències Socials i Jurídiques i Arts i Humanitats, el percentatge de crèdits que cal superar per a obtindre beca, establit en l'apartat número tretze d'aquesta resolució, depenent que el sol·licitant s'aculla a la primera o a la segona de les opcions assenyalades en l'esmentat apartat d'aquesta resolució, es determinarà mitjançant les següents fórmules matemàtiques: 100 € (I/10), o bé, 90 € (I/10).  
I = increment percentual de crèdits matriculats sobre el nombre mínim d'aquests a la matriculació dels quals obliga l'apartat número dotze d'aquesta resolució, punt 1.  
  
Quinze. Màxim d'anys com a becari o becària  
1. Qui curse estudis de grau de la branca d'Enginyeria i Arquitectura podrà gaudir de la condició de becari o becària durant dos anys més dels establits en el corresponent pla d'estudis.  
En aquest supòsit, la quantia de la beca que es concedisca per a l'últim d'aquests cursos addicionals es veurà reduïda proporcionalment a la reducció de crèdits matriculats en relació amb el mínim de crèdits exigit en el punt 1 de l'apartat número dotze d'aquesta resolució.  
2. Per als altres estudis universitaris, només podrà gaudir-se d'aquesta beca durant els anys de què conste el pla d'estudis.  
3. Els becaris i becàries afectats per una discapacitat igual o superior al 65 % podran gaudir de la condició de becari o becària durant dos anys més dels establits en el corresponent pla d'estudis.  
  
Setze. Situacions especials  
1. Quan els ingressos o els resultats acadèmics que hagen d'acreditar-se procedisquen d'un país estranger, la comissió de selecció podrà requerir al sol·licitant que aporte la documentació que es considere necessària a aquests efectes. El càlcul del contravalor en euros d'aquests ingressos es farà aplicant-hi el tipus oficial que done un resultat menor i que va tindre la moneda respectiva el primer dia hàbil de l'exercici 2018.  
2. Quan els ingressos que hagen d'acreditar-se procedisquen de Navarra, Àlaba, Guipúscoa o Biscaia, la comissió de selecció podrà requerir al sol·licitant que aporte la documentació que considere necessària a aquests efectes.  
  
  
III. Resolució  
  
Dèsset. Termini de resolució i notificació  
La persona titular de la Direcció General d'Universitat, Investigació i Ciència, a la vista de la proposta de la comissió, resoldrà motivadament el procediment de concessió i denegació de les beques, per delegació del conseller, i ordenarà la publicació en el Diari Oficial de la Generalitat Valenciana de les relacions de sol·licitants als quals se'ls concedeix o se'ls denega la subvenció.  
Les resolucions a les quals fa referència l'apartat número díhuit d'aquesta resolució, subapartats a i b, posaran fi a la via administrativa, i hauran de ser dictades en el termini màxim de sis mesos a partir de l'endemà de la publicació d'aquesta convocatòria.  
La resolució del procediment es notificarà a les persones interessades ajustant-se al que es disposa en l'article 40 de la Llei 39/2015, d'1 d'octubre, del procediment administratiu comú de les administracions públiques. La pràctica d'aquesta notificació s'ajustarà a les disposicions contingudes en l'article 45.1.b de l'esmentada llei, i les relacions de sol·licituds de beca estimades i desestimades es publicaran en la pàgina web de la Conselleria d'Educació, Investigació, Cultura i Esport que s'indica a continuació:   
http://www.ceice.gva.es/web/universidad/ayudas-y-becas  
  
  
IV. Pagament i justificació de la subvenció  
  
Díhuit. Règim de lliurament del pagament  
El pagament de la subvenció regulada en aquesta convocatòria s'efectuarà a les universitats públiques valencianes, en la seua condició d'entitats col·laboradores, ajustant-se al règim que a continuació s'especifica per a cadascuna de les anualitats en què es concedeix i es resol aquesta subvenció:  
a) L'import de la subvenció corresponent a l'anualitat 2018 es lliurarà d'acord amb el que es disposa en l'article 21.4 de l'Ordre 22/2016, de 10 de juny, una vegada la persona titular de la Direcció General d'Universitat, Investigació i Ciència resolga motivadament el procediment de concessió i denegació de les beques i tenint en compte el que es disposa en els apartats números dos i tres d'aquesta convocatòria.  
b) L'import de la subvenció corresponent a l'anualitat 2019 es lliurarà quan es publique en la pàgina web del ministeri competent en matèria d'educació i/o en el BOE la resolució de beneficiaris i beneficiàries de les beques de caràcter general convocades per aquest ministeri, d'acord amb el que es disposa en l'article 21.4 de l'Ordre 22/2016, de 10 de juny, i una vegada la persona titular de la Direcció General d'Universitat, Investigació i Ciència resolga motivadament el procediment de concessió i denegació de les beques i tenint en compte el que es disposa en els apartats números dos i tres d'aquesta convocatòria.  
  
Dènou. Termini i forma de justificació  
Atés que aquestes beques es concedeixen en atenció a la concurrència d'una determinada situació, no requeriran una altra justificació que l'acreditació d'aquesta abans de la concessió en els termes establits en l'Ordre 22/2016, de 10 de juny, d'acord amb el que es preveu en l'article 30, apartat 7, de la Llei 38/2003, de 17 de novembre, general de subvencions.  
  
Vint. Recursos  
Contra aquesta resolució, que posa fi a la via administrativa, s'hi podrà interposar, amb caràcter potestatiu, un recurs de reposició davant del conseller d'Educació, Investigació, Cultura i Esport en el termini d'un mes comptat des de l'endemà de la publicació en el Diari Oficial de la Generalitat Valenciana, de conformitat amb el que es preveu en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la publicació en el Diari Oficial de la Generalitat Valenciana, d'acord amb els articles 10, 14 i 46 la Llei 29/1998, de 13 de juliol, reguladora de la jurisdicció contenciosa administrativa.  
  
València, 31 de juliol de 2018. El conseller d'Educació, Investigació, Cultura i Esport: Vicent Marzà Ibáñez.